ঝাড়খণ্ডে খুন পরিযায়ী শ্রমিক! রণক্ষেত্রের চেহারা নিল বেলডাঙা

ওয়েব ডেস্ক : ফের ভিন রাজ্যে খুন বাংলার শ্রমিক। অভিযোগ, বাংলাদেশি সন্দেহে হত্যা করা হয় রাজ্যের পরিযায়ী শ্রমিককে (Migrant worker)। জানা গিয়েছে, ঝাড়খণ্ডে (Jharkhand) ঘর থেকে গলায় ফাঁস দেওয়া অবস্থায় উদ্ধার করা হয়েছে ওই শ্রমিকের দেহ। ঘটনার খবর সামনে আসতেই ক্ষোভে ফেটে পড়েন মৃতের পরিবারের সদস্যরা। সেই ঘটনায় বেলডাঙায় দেহ ফিরলেই রেললাইন ও ১২ নম্বর জাতীয় সড়ক অবরোধ করেন তাঁরা। এর ফলে রেল চলাচল ব্যাহত হয়েছে। অন্যদিকে, রণক্ষেত্রের চেহারা নিয়েছে গোটা এলাকা।

জানা গিয়েছে, মৃত ওই যুবকের নাম আলাউদ্দিন শেখ। বয়স ৩৬। তিনি ছিলেন মুর্শিদাবাদের (Murshidabad) বেলডাঙা (Beldanga) থানার সুজাপুর তালপাড়ার বাসিন্দা। পাঁচ বছর আগে রোজগারের জন্য তিনি ঝাড়খণ্ডে গিয়েছিলেন। সেখানে তিনি ফেরিওয়ালার কাজ করতেন। তবে আলাউদ্দিনের জামাইবাবু জানিয়েছেন, শ্যালক জানিয়েছেন, ঝাড়খণ্ডে কাজ করতে গিয়ে তাঁকে বাংলাদেশি বলে দাগিয়ে দেওয়া হচ্ছে। ভারতীয় নাগরিক হওয়ার পরিচয়পত্র দেখালেও কোনও লাভ হচ্ছে না। তিনি ভয় পাচ্ছেন সেটা জানিয়েছিলেন। জানা যাচ্ছে, পরিবারের সঙ্গে আলাউদ্দিনের শেষবার কথা হয়েছিল গত বৃহস্পতিবার।

আরও খবর : গলগল করে বেরোচ্ছে ধোঁয়া, থমকে গেল চাকা! দূরপাল্লার ট্রেনে হুলুস্থুল কাণ্ড

কিন্তু শুক্রবার ঘর থেকে উদ্ধার হয় বাংলার পরিযায়ী শ্রমিকের মৃত দেহ। পরিবারের তরফে দাবি করা হয়েছে, আলাউদ্দিন আত্ম্যহত্যা করেনি। বরং তাঁকে খুন করা হয়েছে। তার পরেই প্রমাণ লোকাতে তাঁকে গলায় ফাঁস দিয়ে ঝুলিয়ে দেওয়া হয়েছে। এই ঘটনায় তীব্র চাঞ্চল্য ছড়িয়েছে।

আর আলাউদ্দিনের মৃত্যুর (Death) পরেই ক্ষোভে ফেটে পড়েন পরিবার ও প্রতিবেশীরা। এর পরেই রেললাইন অবরোধ করেন তাঁরা। সঙ্গে ১২ নম্বর জাতীয় সড়ক অবোরোধ করেও বিক্ষোভ শুরু হয়। পরিস্থিতি এতটাই উত্তপ্ত হয়ে উঠেছে যে বিশাল পুলিশ বাহিনী ও ব়্যাফ নামানো হয়েছে।